KIRJALLINEN KYSYMYS E-1705/00 esittäjä(t): Jonas Sjöstedt (GUE/NGL) komissiolle. Alkoholin tuonti Ruotsiin.



Virallinen lehti nro 103 E , 03/04/2001 s. 0021 - 0022



KIRJALLINEN KYSYMYS E-1705/00 esittäjä(t): Jonas Sjöstedt (GUE/NGL) komissiolle (29. toukokuuta 2000) Aihe: Alkoholin tuonti Ruotsiin Ruotsi neuvottelee parhaillaan komission kanssa mahdollisuudesta saada jatkoaikaa poikkeukselle, joka koskee alkoholin tuontia Ruotsiin. Ruotsissa toimiva raittiusliike IOGT-NTO väittää, että direktiivin 77/388/ETY(1) 28 artiklan 1 kohdassa lausutaan tiivistäen, että komissio jättää neuvostolle kertomuksen siitä, kuinka poikkeussäännökset toimivat ja esittää ehdotuksen lopullisesta järjestelmästä. Tämä järjestelmä tulee periaatteessa olemaan sama kuin ne järjestelyt, jotka tulevat olemaan voimassa EU:ssa, nimittäin verotus suoritetaan ainoastaan tavaroiden alkuperämaassa. Kun neuvosto on tutkinut komission kertomusta ja todennut, että edellytykset lopulliseen järjestelmään siirtymiselle ovat olemassa, neuvosto päättää yksimielisesti komission ehdotuksesta ja parlamenttia kuultuaan niistä säännöistä, jotka pätevät lopullisessa järjestelmässä. Edelleen sanotaan, että siirtymäsäännösten voimassaoloa pidennetään automaattisesti siihen päivämäärään asti, jolloin lopullinen järjestelmä tulee voimaan. Vuonna 1996 tehdyssä sopimuksessa (direktiivin 96/99/EY 1 artiklan 3 kohta(2)) sanotaan IOGT-NTO:n mukaan, että Ruotsilla on oikeus jatkaa nykyisten määrällisten rajoitusten soveltamista 30. kesäkuuta 2000 asti, edellyttäen että suoritetaan vastaava tarkistus kuin se, josta on säädetty direktiivin 77/388/ETY 28 artiklan 1 kohdassa. Tulkitseeko neuvosto tätä asiaa samoin kuin IOGT-NTO? (1) EYVL L 145, 13.6.1977, s. 1. (2) EYVL L 8, 11.1.1997, s. 12. Frederik Bolkesteinin komission puolesta antama vastaus (20. heinäkuuta 2000) Komissio teki 22. toukokuuta 2000 ehdotuksen(1), jonka mukaan Ruotsi voisi jatkaa muista jäsenvaltioista Ruotsiin tuotaviin valmisteveron alaisiin tuotteisiin sovellettavia määrällisiä rajoituksia 1. päivästä heinäkuuta 2000 vuoden 2003 loppuun. Neuvosto hyväksyi 30. kesäkuuta 2000 tämän ehdotuksen(2), jossa säädettiin myös rajoitusten vaiheittaisesta vapauttamisesta kyseisen ajanjakson kuluessa. Näin annettu uusi säännös ei enää sisällä arvoisan parlamentin jäsenen mainitseman kaltaista tarkistusmenettelyä, joka sisältyi direktiivin aikaisempaan versioon. Näin ollen tämän tarkistusmekanismin täsmällisestä merkityksestä käytävä keskustelu on käynyt tarpeettomaksi. Tämän tarkistusmenettelyn osalta komissio on aina katsonut, että Ruotsille myönnetyn poikkeusluvan voimassaolo päättyy 30. kesäkuuta 2000, ellei komissio ole ehdottanut ja neuvosto yksimielisesti hyväksynyt sen voimassaolon jatkamista, sillä rajoitukset poikkeavat perusperiaatteesta, josta säädetään valmisteveron alaisia tuotteita koskevasta yleisestä järjestelmästä sekä näiden tuotteiden hallussapidosta, liikkumisesta ja valvonnasta 25. helmikuuta 1992 annetussa neuvoston direktiivissä 92/12/ETY(3). Tämän periaatteen mukaan yksityishenkilön hankkimat ja kuljettamat tuotteet ovat valmisteveron alaisia siinä jäsenvaltiossa, josta ne ostetaan. Tämä näkemys on sopusoinnussa yhteisölainsäädännön varsin vakiintuneen periaatteen kanssa, jonka mukaan kaikkia direktiivin sisältämiä poikkeuksia on tulkittava rajoittavasti. Arvoisaa parlamentin jäsentä pyydetään osoittamaan kysymyksen viimeinen osa suoraan neuvostolle. (1) KOM(2000) 295 lopullinen, 22.5.2000. (2) 25. helmikuuta 1992 annetun neuvoston direktiivin 92/12/ETY muuttamisesta muista jäsenvaltioista Ruotsiin tuotaviin valmisteveron alaisiin tuotteisiin sovellettavien väliaikaisten määrällisten rajoitusten osalta 30. kesäkuuta 2000 annettu neuvoston direktiivi 2000/44/EY. (3) EYVL L 76, 23.3.1992.